Vladimir Ivanovich Popov
Vladimir Ivanovich Popov (1907.23.2, Sankt-Peterburg – 1991.25.11, Toshkent) – geolog. Oʻzbekiston Fanlar akademiyasi akademigi (1968), geologiya-mineralogiya fanlari doktori (1939), professor (1940), Oʻzbekistonda xizmat koʻrsatgan fan va texnika arbobi (1957). Oʻrta Osiyo universitetining fizika-matematika fakultetini tugatgan (1927). Pomir—Tojikiston geologik ekspeditsiyasida geolog (1927—1939), universitetda professor (1939—1942). Oʻzbekiston Fanlar akademiyasi Prezidiumining aʼzosi va ishlab chiqaruvchi kuchlarni oʻrganish kengashi (SOPS)ning raisi (1970—1974). Pomirda oltinning boy sochma konlarini topib (1927), bu hududning metallogenik va geokimyoviy sxemasini tuzgan. Ilmiy ishlari, asosan, choʻkindi jinslarning fatsial komplekslarini aniklash va fatsial-paleogeografik haritaga tushirish metodikasi, geologik formatsiyalar tasnifi va boshqalarga bagʻishlangan.